པ་དང་དད་པ་འབུལ་བ་ཞེས་སོ།།བཞི་པ་གང་ལ་གོ་བར་བྱ་བའི་ཡུལ་ནི་དགེ་སློང་ཆོས་དྲུག་ལྡན་ནོ།།བསམ་པའི་ཡན་ལག་ལ་གཉིས་ལས།འདུ་ཤེས་ནི་གཞི་ལ་མ་འཁྲུལ་བའོ།།ཀུན་སློང་ནི་རྩོད་པ་ཞི་བར་བྱས་ཟིན་པ་དེ་ལ་སྐྱོ་སྔོགས་བྱེད་པར་འདོད་པ་རྒྱུན་མ་ཆད་པའོ།།སྦྱོར་བ་ནི་ངག་མཚན་ཉིད་ལྔ་ལྡན་གྱིས་སྐྱོ་སྔོགས་བྱེད་པར་ཞུགས་པའོ།།མཐར་ཐུག་ནི་ཕ་རོལ་པོས་དོན་གོ་བའོ།།ཡན་ལག་གི་དོན་ནི་ཤེས་གཙོའོ་ཞེས་སོ།།སྐྱོ་སྔོགས་སོ་ཞེས་པ་ནི་ཊཱི་ཀ་ལས་སྐྱོ་སྔོགས་བྱེད་པ་ནི་འཁྲུག་ལོང་བྱེད་པ་སྟེ་ཞེས་སོ།།སྐྱོ་སྔོགས་བྱེད་པ་ནི་འགྲེལ་ཆུང་ལས་རྩོད་པ་ཞི་བའི་མི་རིགས་ཀྱིས།ད་དུང་རྩོད་པའི་རིགས་སོ་ཞེས་ཟེར་ནའོ་ཞེས་བཤད་ལ།ལུང་རྣམ་འབྱེད་ལས།རྩོད་པ་འདི་ནི་ཉེ་བར་ཞི་བར་མ་ཡིན་གྱིས་ཡང་ཞི་བར་བྱའོ་ཞེས་སྐྱོ་སྔོགས་བྱེད་དེ་གསུངས་སོ།།སྐྱོ་སྔོགས་བྱེད་པ་པོ་གཉུག་མར་གནས་པ་དང་ལས་བྱེད་པ་དང་དད་པ་འབུལ་བ་དག་ཁོ་ན་ལ་ལྟུང་བྱེད་དངོས་གཞིའོ།།ཊཱི་ཀ་ལས་ད་ནི་འདི་ལྟར་སེམས་ཞེས་ལྟ་བ་སྨྲ་བ་དང་།ལུང་དགེ་སློང་མའི་རྣམ་འབྱེད་ལས་སྐྱོ་སྔོགས་བྱེད་པ་པོ་གློ་བུར་འོངས་པ་ཞེས་གསུངས་པས་ལྟུང་བ་འབྱིན་པ་པོ་གློ་བུར་དུ་འོངས་པ་དག་ལ་ནི་ཉེས་བྱས་ཁོ་ནའི་འོ།་་་་་ལྟ་བ་སྨྲ་བ་དང་རྟེན་གློ་བུར་དུ་འོངས་པ་དག་ལ་ལྟུང་བྱེད་མི་བསྐྱེད་པའི་རྒྱུ་མཚན་ནི།ཊཱི་ཀ་ལས་རྣལ་དུ་མ་འཕེབས་པའི་ཕྱིར་དང་རྒྱུས་མེད་པའི་ཕྱིར་ཞེས་གསུངས་ཏེ་གོ་རིམ་བཞིན་ནོ།།རྩོད་པ་གཞན་ཉིད་ལ་ཞེས་པ་ནི་ཀུན་སློང་སྤྱི་ཞུགས་ཀྱི་དབང་དུ་བྱས་པའོ་ཞེས་གསུང་ངོ་།།ལས་ཀྱི་འབྲས་བུ་ལ་ཞེས་པ་ནི་གཞི་རྩོད་པ་ཡིན་པ་མ་ཚང་བའོ།།ད་ནི་སྟོན་པའི་ལྟུང་བྱེད་འཆད་དེ།འདིའི་སྤྱི་དོན་ལ་བཞི་ལས།གླེང་གཞི་ནི་མཉན་ཡོད་དུ་འཆར་ཀས་ཁྱིམ་པ་མོ་ལ་ཆོས་བསྟན་ཞིང་དེའི་རྗེས་སུ་དྲུག་སྡེས་ཚིགས་དྲུག་ལས་ལྷག་པར་བསྟན་པ་ལས་ལྟུང་བྱེད་དུ་བཅས་སོ།།དགག་བྱ་ནི་ཆགས་པའི་རྒྱུར་འགྱུར་བའོ།།ངོ་ཏི་ནི་བཅས་ལྡན་དགེ་སློང་གིས་ཁྲིམས་གྲོགས་སྐྱེས་པ་མེད་པར་ཁྱིམ་པ་མོ་ལ་ཆོས་ཚིགས་ལྔའམ་དྲུག་ལས་ལྷག་པར་བསྟན་ཏེ་དོན་གོ་བ་ལས་གྱུར་པའི་ལྟུང་བ་དངོས་གཞིའོ།།ཡན་ལག་ལ་བཞི་ལས།གཞིའི་ཡན་ལག་གོ།དེ་ལ་བཞི་སྟེ།གང་